Kiirem inflatsioon toetab naelsterlingit - Admiral Markets
Kiirem inflatsioon toetab naelsterlingit
Oktoober 19, 2016 18:02
Sel nädalal on turgudel domineerinud peamiselt positiivsed meeleolud. Globaalset riskisentimenti on toetanud korralikud ettevõtete majandustulemused, samuti makronäitajad ning naftahindade come-back. Valuutaturgudel on viimastel päevadel märgata naelsterlingi kosumist. Eelnevate nädalate ralli järgselt on dollaris päevakorral korrektsioon. Ühe nädala oodatuima sündmuse - Euroopa Keskpanga neljapäevase istungi eel võib kauplemine olla tavapärasest ettevaatlikum.
Naelsterling on hiljutise müügisurve järgselt mõnevõrra kosunud. Mõju on avaldanud nii poliitilised arengud Ühendkuningriigis (UK) kui ka makronäitajad. Kui täiendavat pessimismi ja müügisurvet naela jaoks tõid väljavaated sellest, et UK on liikumas nö. karmi Brexiti stsenaariumi suunas, siis viimased arengud näitavad, et Brexiti vastased poliitilised jõud ei ole veel alla andnud. Kindlasti ei ole veel põhjust rääkida Brexiti nurjumisest, kuid igasugune ebaselgus ja viivitamine annab sellistele ootustele jõudu. See omakorda aitab ka naelal hiljutistest põhjadest kosuda.
Sel teisipäeval avaldatud inflatsiooniraport näitas, et hinnatõus UK-s on osutunud oodatust kiiremaks. Septembris 1,0% juurde kerkinud inflatsiooni oli viimati sel tasemel ligi kaks aastat tagasi. Loomulikult on siin kaasa aidanud väga nõrk nael, mistõttu imporditud hinnatõus välismaailmast on Inglise keskpanga (BOE) tegevust mõnevõrra lihtsustamas. BOE avaldab oma inflatsiooniprognoosid ning peab istungit 3. novembril. Enne seda on aga uudiseid keskpangalt tulemas veel 25. oktoobril ehk järgmisel teisipäeval kui parlamendis antakse ülevaade majanduse väljavaadetest.
Lisaks inflatsioonile on ka mitmed muud UK majandusnäitajad viimasel ajal ootusi ületanud ning seega ei ole siiamaani Brexiti ebakindlus kardetud määral majandusaktiivsust tagasi hoidnud. BOE jaoks tähendab see vähenevat vajadust täiendavateks stiimulmeetmeteks. Ka turgude ootused novembrikuiks intressilangetamiseks on järjest vähenenud – kui kuu algul oli novembrikuise kärpe tõenäosus 17% juures, siis praeguseks see vaid 6%. Naela jätkuvaks tugevnemiseks oleks vaja UK makronäitajate püsimist ning ka soodsamaid arenguid edasiste majandussidemete osas EL-iga. Vastasel juhul on praegune kosumine naela jaoks vaid ajutine.
Dollar. Ka USA-s on põhjust rääkida inflatsiooni kiirenemisest. Kuigi kuine tarbijahinnaindeksi muutus oli septembris ootuste kohaselt 0,3%, on märkimisväärne, et aastases arvestuses hüppas inflatsioon augustikuu 1,1% juurest 1,5% juurde. Seda eelkõige energiahindade tõusust tingitud baasefekti tõttu. Ka see on ootuspärane areng, kuid taustana peaksid USA hindade arengud Föderaalreservi (FED) julgutama, et rahapoliitika koomale tõmbamisega jätkata. Eeldades, et energia hindade põhjad on selleks korraks möödas, peaks inflatsioon USA-s baasefekti toel kerkima järgmise poolaasta jooksul 2,5% lähedusse.
Mis aga optimismi FED-i suhtes tagasi hoiab, on see, et peamine FED-i jälgitav hinnatõusu indikaator – eratarbimiskulutuste hinnaindeks on püsinud viimase 8 kuu jooksul vahemikus 1,6%-1,7%. Senikaua kui siin kõrgemaid tasemeid ei saavutata, võib FED näha, et inflatsiooni surve on vähene. Seega võib dollari käekäik olla mõjutatud ka antud näitaja muutustest. FED-i seisukohtade osas võib uut infot tuua neljapäevane William Dudley sõnavõtt, kes on vaadete poolest FED-i ettevaatliku tiiva esindaja. Dollarit võib mõjutada ka täna õhtune USA presidendivalimiste debatt. Hillary Clintoni võimaluste suurenemine vähendaks veelgi Trumpi'ga seotud kartusi ning see võiks dollarit täiendavalt toetada.